Die waarheid sal Coligny herbou, sê premierPalma Papenfus (links) Kgothatso Mathamela en Miems Jones glo swart en wit kan saam werk in Coligny Foto: ANA Coligny sal slegs deur die waarheid herbou word, het Supra Mahumapelo, premier van Noordwes, Vrydag gesê. “Dit is ons almal se verantwoordelikheid om Coligny te herbou, en ons gaan Coligny nie kan herbou sonder om die waarheid te konfronteer dat ons mense grond nodig het en arm is nie,” het hy by ŉ openbare vergadering in Tlhabologang naby Coligny gesê. Hy het aan die vergadering gesê hy het met die boere en wit inwoners vergader wat veiligheidskwessies aangeroer het en toegewyd is om weer die dorp te herbou. Mahumapelo het Coligny besoek ná dae lange gewelddadige betogings waartydens minstens ses huise en drie vragmotors afgebrand is, terwyl winkels ook geplunder is en die dorp tot stilstand gekom het. Geweld het op 24 April uitgebreek nadat die 16-jarige Matlhomola Jonas Mosweu gesterf het. Twee boere, Pieter Doorewaard (26) en Phillip Schutte (34) beweer hulle het Mosweu en ŉ vriend gevang nadat hulle sonneblomme gesteel het en hom agter op ŉ bakkie gelaai. Hulle wou hom by die polisie gaan aflaai. Mosweu het egter na bewering van die bakkie afgespring toe hulle om ŉ draai stadiger gery het, en hy het sy nek gebreek en later in die hospitaal gesterf. ŉ Ooggetuie het egter aan die polisie gesê Mosweu is van die bakkie afgestamp. Inwoners het op ŉ plundertog gegaan en die inhegtenisneming van die twee mans geëis. Eiendom, wat hoofsaaklik aan die wit eienaars van die dorp behoort, is beskadig en verwoes. Die betogings het opgehou nadat die twee mans hulself op 25 April aan die hof oorgegee het, maar gewelddadige betogings het weer opgevlam toe die mans op 8 Mei vrygelaat is op borgtog. Supra Mahumapelo, premier van Noordwes (12 Mei 2017) Foto: ANA Mahumapelo is self ook daarvan beskuldig dat hy geweld aangehits het by Mosweu se begrafnisdiens op 7 Mei. Hy het aan die roubeklaers gesê Mosweu is dood aan die hande van twee wit mans en die hof moet ondersoek hoe hy dood is. Mahumapelo het Vrydag aan die gemeenskap gesê hy trek nie sy woorde terug nie, want volgens hom het hy nie die wet oortree nie. Die premier is Vrydag goed ontvang in Tlhabologang toe hy aangekondig het dat ŉ “skoonmaakseremonie” Saterdag gehou word waartydens beeste geslag sal word. Inwoners van Coligny het egter met gemengde gevoelens gereageer op ŉ voorgestelde versoeningsprogram in die dorp. Kgothatso Mathamela, een van die inwoners, het gesê dit is nog te vroeg om oor versoening te praat. “Die diep wonde is nog nie gesond nie. Mense het nog baie seer.” Sy meen Doorewaard en Schutte moes nooit op borgtog vrygelaat word nie. Pamla Papenfus, ook ŉ inwoner, hou vol die dorpie is nie rassisties nie. “Ek loop alleen van die dorp na die informele nedersetting (Tlhabologang). Ek was nog nooit aangeval nie. Swart mense groet my en bied aan om saam met my te loop. Daar is geen rassisme in Coligny nie,” het sy gesê. Sy het gesê die reg moet sy gang gaan wat betref Doorewaard en Schutte. “As hulle skuldig is, moet hulle tronk toe gaan. As hulle lieg, dan sal God hulle straf,” het sy gesê. Volgens haar is versoening moontlik in die hof en die wet moet gelyk toegepas word. “Diegene wat huise afbrand moet in hegtenis geneem word. Wanneer ŉ swart persoon ŉ wit persoon doodmaak, dan gaan die wit mense nie en brand hul huise af nie.” Die vakbondfederasie Cosatu in Noordwes het gesê rassisme is volop op plase rondom Coligny. “Rassisme is volop in Coligny en ander dele van Noordwes. Plaaswerkers word aangeval en uitgesit sonder dat die Wet op Arbeidsverhoudinge gevolg word,” het Job Dliso, provinsiale sekretaris van Cosatu, gesê. Die Ekonomiese Vryheidsvegters (EFF) het gesê daar sal geen versoening wees sonder berou nie. Lees alle vorige berigte oor Coligny op Maroela Media.